Document ID: 32008R0159

KOMMISSIONENS FORORDNING (EF) Nr. 159/2008
af 21. februar 2008
om ændring af forordning (EF) nr. 800/1999 og (EF) nr. 2090/2002 for så vidt angår fysisk kontrol ved udførsel af landbrugsprodukter, der giver ret til udbetaling af restitutioner
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 386/90 af 12. februar 1990 om kontrol i forbindelse med udførsel af landbrugsprodukter, der giver ret til udbetaling af restitutioner eller andre beløb (1), særlig artikel 6,
under henvisning til Rådets forordning (EF) nr. 1784/2003 af 29. september 2003 om den fælles markedsordning for korn (2), særlig artikel 18, og de tilsvarende bestemmelser i de øvrige forordninger om fælles markedsordninger for landbrugsprodukter, og
ud fra følgende betragtninger:
(1)
Ved Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter (3) og Kommissionens forordning (EF) nr. 2090/2002 af 26. november 2002 om gennemførelsesbestemmelser til Rådets forordning (EØF) nr. 386/90 for så vidt angår fysisk kontrol ved udførsel af landbrugsprodukter, der giver ret til udbetaling af restitutioner (4), fastsættes der regler for toldmyndighedernes fysiske kontrol og ombytningskontrol af eksportprodukter, som der ansøges om eksportrestitution for. På baggrund af de indvundne erfaringer, de problemer, som medlemsstaterne har påpeget i deres årsrapporter om fysisk kontrol, og Den Europæiske Revisionsrets henstillinger er der behov for passende ændringer.
(2)
Før forsegling bør udførselstoldstedet visuelt kontrollere, om de restitutionsberettigede produkter og dokumenterne stemmer overens. Formålet med visuel overensstemmelseskontrol er at forbedre de generelle kontrolforanstaltninger som led i toldproceduren, og denne kontrol er af en anden art end ombytningskontrol som beskrevet i artikel 10, stk. 4, i forordning (EF) nr. 2090/2002 eller fysisk kontrol som beskrevet i artikel 5 i samme forordning. Toldmyndighederne forvisser sig gennem visuel overensstemmelseskontrol om, at de lastede produkter er af samme slags som anført i dokumenterne. I princippet aflæsses varer ikke, og emballager hverken åbnes eller fjernes. Hvis det ved visuel overensstemmelseskontrol afsløres, at der kan være tvivl om overensstemmelsen, kan toldmyndighederne beslutte at foretage fysisk kontrol efter forordning (EØF) nr. 386/90. En visuel overensstemmelseskontrol på mindst 10 % anses for at være effektiv, stå i rimeligt forhold til risikoen og virke afskrækkende. Toldstedet bør i informationsøjemed anføre overensstemmelseskontrollen i T5-kontroleksemplaret eller det dertil svarende dokument.
(3)
Toldmyndighederne bør informeres om, hvilke eksportrestitutionssatser der er tale om, når de udvælger udførselsangivelser til fysisk kontrol eller ombytningskontrol. Denne oplysning bør derfor være anført i udførselsangivelsen og i T5-kontroleksemplaret eller det dertil svarende dokument. I visse medlemsstater har de relevante myndighed allerede denne oplysning. Derfor kan eksportører fritages for forpligtelsen til at anføre denne oplysning enten i udførselsangivelsen eller i T5-kontroleksemplaret eller det dertil svarende dokument eller i begge.
(4)
For at sikre, at forpligtelsen til at anføre eksportrestitutionssatsen anvendes effektivt, bør der fastsættes bestemmelser, der skal få eksportører til at afholde sig fra at anføre urigtige oplysninger. Der bør derfor indføres en passende sanktionsordning. Hvis restitutionen beregnet efter den anførte eksportrestitutionssats afviger markant fra den faktiske eksportrestitution, ville toldmyndighederne blive vildledt til ikke at foretage den fornødne kontrol. Hvis eksportøren for eksempel anfører en sats, der resulterer i en eksportrestitution på under 1 000 EUR, og den faktiske restitution udgør over 10 000 EUR, bør sanktionen være effektiv, stå i rimeligt forhold til det involverede beløb og virke afskrækkende.
(5)
For at koncentrere kontrollen mere om eksportprodukter, hvor restitutionsbeløbet er relativt højt, bør udvælgelsestærsklerne, under hvilke kontrol generelt ikke medregnes i minimumskontrolprocenterne, udtrykt i mængde eller restitutionsbeløb hæves.
(6)
Toldmyndighederne bør videst muligt undgå, at toldkontrollen bliver forudsigelig på grund af et fast kontrolmønster. Derfor bør toldmyndighederne aflægge besøg hos eksportører og foretage kontrol på forskellige tidspunkter. Parallelt hermed bør eksportører være mere fast bundet af kravet om ikke at ombytte produkter, efter at de har indgivet udførselsangivelse, og før toldmyndighederne kommer til stede, ved at identificere eksportprodukterne, før de læsses. Registreringen af toldmyndighedernes fysiske kontrol bør justeres tilsvarende.
(7)
Hvis en medlemsstat anvender artikel 3, stk. 2, tredje afsnit, i forordning (EØF) nr. 386/90, bør det være muligt at anvende de specifikke bestemmelser i artikel 6 i Rådets forordning (EF) nr. 2090/2002.
(8)
Der bør foretages ombytningskontrol af al eksport, som ikke er blevet fysisk kontrolleret ved procedurens begyndelse. Antallet af ombytningskontroller og særlige ombytningskontroller bør tilsammen dække en repræsentativ del af eksporten fra Fællesskabets toldområde. Antallet af sådanne kontroller bør derfor snarere baseres på en procentdel af antallet af T5-kontroleksemplarer eller de dertil svarende dokumenter end på antallet af dage, hvor restitutionsprodukter forlader Fællesskabets toldområde.
(9)
Udgangstoldstedet bør, for at afgøre, om der skal foretages ombytningskontrol eller særlig ombytningskontrol, aktivt kontrollere, om der er foretaget forsegling, og om forseglingerne er intakte. En forseglingskontrol på mindst 10 % anses for at være effektiv, stå i rimeligt forhold til risikoen og virke afskrækkende.
(10)
Bestemmelserne for årsrapporter, jf. bilag III til forordning (EF) nr. 2090/2002, bør justeres tilsvarende.
(11)
Forordning (EF) nr. 800/1999 og (EF) nr. 2090/2002 bør derfor ændres tilsvarende.
(12)
De berørte forvaltningskomitéer har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I forordning (EF) nr. 800/1999 foretages følgende ændringer:
1)
I artikel 5 foretages følgende ændringer:
a)
Stk. 7, fjerde afsnit, affattes således:
»Produkterne skal identificeres på passende måde før det anførte tidspunkt for påbegyndelse af læsning. Det kompetente toldsted skal kunne foretage fysisk kontrol og identificere de varer, der skal transporteres til det toldsted, hvor ladningen forlader Fællesskabets toldområde.«
b)
I stk. 8 indsættes følgende afsnit:
»Inden forsegling kontrollerer toldstedet visuelt, om produkterne er i overensstemmelse med udførselsangivelserne. Antallet af visuelle overensstemmelseskontroller skal mindst udgøre 10 % af antallet af udførselsangivelser ekskl. udførselsangivelser for produkter, der er blevet fysisk kontrolleret eller udvalgt til fysisk kontrol, jf. artikel 2 i forordning (EØF) nr. 386/90. Toldstedet anfører i rubrik D i T5-kontroleksemplaret eller det dertil svarende dokument, ved hjælp af en af angivelserne i bilag XIII, at der er foretaget sådan kontrol. For 2008 beregnes kontrolprocenten på basis af udførselsangivelser antaget fra den 1. april 2008.«
2)
Som artikel 8a indsættes:
»Artikel 8a
Eksportøren angiver eksportrestitutionssatsen i euro pr. produkt/vareenhed på forudfastsættelsesdatoen, jf. eksportlicensen eller forudfastsættelsesattesten i forordning (EF) nr. 1291/2000 eller restitutionslicensen i kapitel III i forordning (EF) nr. 1043/2005 (5), i rubrik 44 i udførselsangivelsen eller den elektroniske udgave heraf og i rubrik 106 i T5-kontroleksemplaret eller det dertil svarende dokument. Hvis eksportrestitutionen ikke er blevet forudfastsat, kan der anvendes oplysninger om tidligere restitutionsbetalinger for de samme produkter eller varer, idet oplysningerne dog højst må være 12 måneder gamle. Hvis det produkt eller den vare, der skal eksporteres, ikke krydser grænsen til en anden medlemsstat, og hvis den nationale valuta ikke er euro, kan restitutionssatserne anføres i national valuta.
De kompetente myndigheder kan fritage eksportøren for kravene i stk. 1, hvis myndighederne har indført et system, der giver de berørte tjenester de samme oplysninger.
Eksportøren kan for udførselsangivelser og T5-kontroleksemplarer og dertil svarende dokumenter, der vedrører eksportrestitutioner på under 1 000 EUR, vælge at anføre en af angivelserne i bilag XIV.
3)
I artikel 51 indsættes som stk. 1a:
»1a. Hvis det konstateres, at eksportrestitutionssatsen i henhold til artikel 8a ikke er anført, anses satsen for at være nul, jf. dog artikel 8a, stk. 2. Hvis det konstateres, at eksportrestitutionen beregnet efter oplysningerne i henhold til artikel 8a er lavere end den gældende restitution, er restitutionen for den relevante eksport den, der gælder for de faktisk eksporterede produkter, nedsat med:
a)
10 % af forskellen mellem den beregnede restitution og den restitution, der gælder for den faktiske eksport, hvis forskellen er på over 1 000 EUR
b)
100 % af forskellen mellem den beregnede restitution og den restitution, der gælder for den faktiske eksport, hvis eksportøren har angivet, at restitutionen er på under 1 000 EUR, og den faktiske restitution er på over 10 000 EUR
c)
200 % af forskellen mellem den beregnede restitution og den faktiske restitution, hvis eksportøren forsætligt giver urigtige oplysninger.
Stk. 1 anvendes ikke, hvis eksportøren på en for de kompetente myndigheder tilfredsstillende måde godtgør, at situationen omhandlet i stk. 1 skyldes force majeure eller en åbenlys fejl eller eventuelt beror på korrekte oplysninger om tidligere betalinger.
Stk. 1 anvendes ikke, når artikel 51, stk. 1, anvendes for sanktioner, der er baseret på de samme oplysninger, som af retten til eksportrestitutioner er fastsat ud fra.«
4)
Bilag XIII og XIV, der er affattet i bilag I til denne forordning, indsættes.
Artikel 2
I forordning (EF) nr. 2090/2002 foretages følgende ændringer:
1)
I artikel 2 foretages følgende ændringer:
a)
Stk. 2 affattes således:
»2. Medlemsstaterne ser ved beregningen af minimumssatserne for kontrol, jf. artikel 3, stk. 2, og artikel 3a i forordning (EØF) nr. 386/90, bort fra udførselsangivelser ved fysisk kontrol og T5-kontroleksemplarer eller dertil svarende dokumenter ved ombytningskontrol, når det drejer sig om:
a)
enten en mængde på højst:
i)
25 000 kg for så vidt angår korn og ris
ii)
5 000 kg for så vidt angår varer uden for traktatens bilag I
iii)
2 500 kg for så vidt angår andre varer
b)
eller restitutionsbeløb på under 1 000 EUR.«
b)
Stk. 3 affattes således:
»3. Ved gennemførelsen af stk. 1 og 2 fastsætter medlemsstaterne fornødne bestemmelser for at forhindre svig og misbrug. Enhver kontrol i den forbindelse kan medregnes ved beregningen af, om de minimumskontrolsatser, der er omhandlet i stk. 2, er overholdt, hvis medlemsstaten anvender risikoanalyse i overensstemmelse med Kommissionens forordning (EF) nr. 3122/94 (6).
2)
I artikel 5, stk. 2, indsættes følgende afsnit:
»Medlemsstaterne skal sørge for at variere starttidspunktet for fysisk kontrol hos eksportøren i forhold til det anførte starttidspunkt for læsning, jf. artikel 5, stk. 7, i forordning (EF) nr. 800/1999.«
3)
I artikel 6 indsættes følgende afsnit:
»Hvis artikel 3, stk. 2, tredje afsnit, i forordning (EF) nr. 386/90 anvendes, kan medlemsstaterne anvende reglerne i første afsnit.«
4)
Artikel 8, stk. 2, affattes således:
»2. Den kompetente toldembedsmand udarbejder en detaljeret kontrolrapport efter hver fysisk kontrol.
Sådanne kontrolrapporter skal mindst indeholde følgende:
a)
angivelse af sted, dato, ankomsttidspunkt, afslutningstidspunkt og transportmiddel samt toldembedsmandens navn og underskrift
b)
angivelse af dato og klokkeslæt for modtagelse af underretning, jf. artikel 5, stk. 7, litra b), i forordning (EF) nr. 800/1999, og det anførte tidspunkt for påbegyndelse og afslutning af læsning af produkterne på transportmiddel.
Rapporterne skal opbevares og kunne konsulteres på det toldsted, der foretog den fysiske kontrol, eller på et andet sted i medlemsstaten i tre år fra eksportåret.«
5)
I artikel 10 foretages følgende ændringer:
a)
Stk. 2 affattes således:
»2. Hvis udførselstoldstedet ikke har foretaget fysisk kontrol efter artikel 2, litra a), i forordning (EØF) nr. 386/90, skal der foretages ombytningskontrol, så vidt muligt altid på grundlag af en risikoanalyse, uden at dette i øvrigt berører stk. 2a og kontrol foretaget efter andre bestemmelser.
Det samlede antal ombytningskontroller og særlige ombytningskontroller i henhold til dette stykke og stk. 2a skal pr. kalenderår udgøre mindst 8 % af antallet af T5-kontroleksemplarer og dertil svarende dokumenter for produkter, som der ansøges om restitution for, og som forlader Fællesskabets toldområde via udgangstoldstedet.
For 2008 kan medlemsstaterne beslutte at beregne kontrolsatsen som omhandlet i andet afsnit på basis af T5-kontroleksemplarer og dertil svarende dokumenter godtaget enten fra den 1. januar 2008 eller fra den 1. april 2008.«
b)
Stk. 2a affattes således:
»2a. Udgangstoldstedet eller det toldsted, som T5-kontroleksemplaret eller det dertil svarende dokument sendes til, kontrollerer forseglingerne. Antallet af kontroller skal udgøre mindst 10 % af det samlede antal T5-kontroleksemplarer eller dertil svarende dokumenter ekskl. de T5-kontroleksemplarer eller dertil svarende dokumenter, der er blevet udvalgt til ombytningskontrol, jf. stk. 2.
Hvis udgangstoldstedet eller det toldsted, som T5-kontroleksemplaret sendes til, konstaterer, at den oprindelige forsegling er fjernet uden toldkontrol eller er brudt, eller at der ikke er indrømmet fritagelse for forsegling i henhold til artikel 357, stk. 4, i forordning (EØF) nr. 2454/93, foretages der særlig ombytningskontrol. For 2008 kan medlemsstaterne beslutte at beregne kontrolsatsen som omhandlet i første afsnit på basis af T5-kontroleksemplarer og dertil svarende dokumenter godtaget enten fra den 1. januar 2008 eller fra den 1. april 2008.«
c)
Stk. 4, første afsnit, affattes således:
»Ombytningskontrollen omhandlet i stk. 2 foretages ved visuelt at kontrollere, om der er overensstemmelse mellem produkterne eller varerne og de dokumenter, der har ledsaget dem fra udførselstoldstedet til udgangstoldstedet eller det toldsted, som T5-kontroleksemplaret er sendt til. Hvis en sådan visuel overensstemmelseskontrol af hele lasten ikke skulle give tilstrækkeligt grundlag for at fastslå, om der er foretaget ombytning, anvendes der om nødvendigt andre former for fysisk kontrol, herunder delvis aflæsning.«
d)
Stk. 5, litra a), affattes således:
»a)
antal T5-kontroleksemplarer og dertil svarende dokumenter, som tages hensyn i betragtning ved den ombytningskontrol, jf. stk. 2, og ved forseglingskontrol og særlig ombytningskontrol, jf. stk. 2a.«
e)
Stk. 5a, første afsnit, affattes således:
»Ved ombytningskontrol efter stk. 2 og 2a udarbejder den embedsmand, som foretager kontrollen, en rapport om denne. Rapporten gør det muligt at føre tilsyn med kontrollen, og den skal indeholde dato og navnet på den pågældende embedsmand. Forseglingskontroller efter stk. 2a og tilfælde af fjernede eller brudte forseglinger registreres i overensstemmelse med artikel 912c, stk. 3, i forordning (EF) nr. 2454/93.«
f)
Stk. 7, første afsnit, affattes således:
»Hvis ombytningskontrollen har afsløret, at reglerne ikke er blevet overholdt, meddeler det udbetalende organ det toldsted, der er omhandlet i stk. 5, hvilke foranstaltninger der er truffet som følge af konstateringen.«
6)
I bilag I, punkt 1, indsættes som litra c):
»c)
Hvis en udførselsangivelse kun omfatter en del af et fartøjs last, sørger toldstedet for, at hele lastens fysiske udpassage overvåges. Med henblik herpå verificerer toldstedet, når læsning er afsluttet, lastens samlede vægt ved hjælp af oplysningerne i litra a) eller b) og i givet fald oplysningerne i handelsdokumenterne.«
7)
Bilag III ændres som angivet i bilag II til nærværende forordning.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. april 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. februar 2008.

Labels: 3
6